LPH มองงานครึ่งปีหลังดีกว่าครึ่งปีแรก เล็งซื้อ รพ. ย่านพัฒนาการ-สมุทรปราการ
LPH มองแนวโน้มผลการดำเนินงานครึ่งปีหลังดีกว่าครึ่งปีแรก หลังเข้าช่วง High season เผยอยู่ระหว่างเจรจาซื้อ รพ. ย่านพัฒนาการ-สมุทรปราการคาดสรุป Q3/59
15 ส.ค. 2559

นายอังกูร ฉันทนาวานิช ประธานเจ้าหน้าที่บริหาร บริษัท โรงพยาบาลลาดพร้าว จำกัด (มหาชน) หรือ LPH เปิดเผยถึง ความคืบหน้าการลงทุนในโรงพยาบาลเอกชนที่มีผลกำไรว่า ทางทีมที่ปรึกษาอยู่ในระหว่างวิเคราะห์ผลประกอบการของแต่ละโรงพยาบาลฯ และการศึกษาความคุ้มค่าในการลงทุน การประเมินราคาขาย และสัดส่วนที่พร้อมจะลงทุน โรงพยาบาลเอกชนย่านพัฒนาการ และสมุทรปราการ คาดว่าจะสรุปผลได้ในไตรมาส 3/59 นี้
ส่วนการเจรจาซื้อขายทรัพย์สินโรงพยาบาลเดชา ผลของการเจรจาเบื้องต้นกับทางตัวแทนโรงพยาบาลเดชา ซึ่งทางโรงพยาบาลฯ ได้แจ้งว่าราคาประเมินกลางแตกต่างจากราคาที่ทางโรงพยาบาลเดชาต้องการขาย และได้ชี้แจงเพิ่มเติมว่าโรงพยาบาลฯ ต้องใช้งบการปรับปรุงอาคารและพื้นที่เพิ่มเติมอีกบางส่วน ทำให้มูลค่าการลงทุนค่อนข้างสูง ทั้งนี้ ทางโรงพยาบาลฯ ได้เสนอทางเลือกใหม่ในระหว่างที่ยังไม่สามารถตกลงซื้อขายโรงพยาบาล โดยทาง LPH ยินดีที่จะเช่าระยะยาว ซึ่งทางตัวแทนฯ รับข้อเสนอนี้ไว้ โดยจะขอนำไปหารือกับทางหุ้นส่วนอีกครั้งหนึ่ง โดยจะแจ้งผลให้ทราบโดยเร็ว
โดยการลงทุนสร้างอาคารศูนย์ความเป็นเลิศทางการแพทย์ ลาดพร้าวว่า ขณะนี้มีคืบหน้ากว่า 60% โดยมีโครงสร้างชั้นครบถ้วน 6 ชั้น พร้อมทั้งระบบต่างๆ คาดว่าจะเปิดให้บริการได้บางส่วนในปลายปี 59 และเปิดให้บริการได้เต็มที่ในไตรมาส 1/60 โดยประกอบด้วยศูนย์การแพทย์ต่างๆ ดังนี้ ศูนย์สมองและระบบประสาท, ศูนย์เวชศาสตร์ผู้สูงอายุ, ศูนย์ตรวจสุขภาพ, ศูนย์กระดูกและข้อ, ศูนย์เวชศาสตร์การกีฬา, ศูนย์เวชศาสตร์ฟื้นฟู และหอพักผู้ป่วยใน
ด้านความคืบหน้าการลงทุนโครงการศูนย์พักฟื้นและดูแลผู้สูงอายุครบวงจร และโรงพยาบาล ลาดพร้าว ลำลูกกา คาดว่าจะย้ายสถานที่ก่อสร้างโครงการศูนย์พักฟื้นและดูแลผู้สูงอายุไปดำเนิน การบนพื้นที่เดียวกันกับโรงพยาบาลลาดพร้าวลำลูกกา โดยสร้างเป็นอาคารแฝดคู่กับอาคารโรงพยาบาล ลาดพร้าวลำลูกกา โดยเพิ่มจำนวนเตียงจาก 50 เตียงเป็น 100 เตียง พร้อมทั้งเพิ่มสิ่งอำนวยความสะดวก อาทิเช่น สถานออกกำลังกายและสปาสำหรับผู้สูงอายุ สระน้ำอุ่นในร่มเพื่อกิจกรรมธาราบำบัด และห้องอเนกประสงค์เพื่อกิจกรรมต่างๆ สำหรับผู้สูงวัย
ทั้งนี้บริษัทคาดว่าจะใช้งบประมาณลงทุน 200-250 ล้านบาท โดยใช้เงินลงทุนจากการระดมทุน IPO จำนวน 150 ล้านบาท ตามนโยบายที่มีอยู่เดิม และให้จัดสรรเงินคงเหลือจากผลประกอบการของบริษัทฯ เพื่อการลงทุนในส่วนของการขยายขนาดและขอบเขตเพื่อเพิ่มศักยภาพการให้บริการ ทั้งนี้ จะขอสิ่งแวดล้อมและอนุญาตก่อสร้างพร้อมกับอาคารโรงพยาบาลลาดพร้าว ลำลูกกา ภายในไตรมาส 3/59 นี้ และคาดว่าจะสามารถเริ่มดำเนินการก่อสร้างปี 60 แล้วเสร็จ และเปิดดำเนินการในปี 62
สำหรับแนวโน้มผลงานในครึ่งหลัง 59 โดยคาดว่าผลดำเนินงานจะมีรายได้สูงกว่าครึ่งปีแรก เนื่องจากเป็นช่วง High season ที่ผู้ใช้บริการจะเข้ามาใช้เพิ่มขึ้นจากโรคที่มากับฤดูฝนและหนาว และการมุ่งเน้นศูนย์ความเป็นเลิศทางการแพทย์ทั้ง 5 ศูนย์ และรายได้จากการบริการที่มีรายได้ในช่วงครึ่งปีหลังสูงขึ้นตามผลดำเนินการที่ผ่านมา โดยคาดว่าปี 59 รายได้รวมจะโตกว่า 15% และกำไรสุทธิโตกว่า 100%
ด้านผลประกอบการของบริษัทในงวดครึ่งปีแรก (ม.ค.-มิ.ย.59) บริษัทฯมีรายได้รวมประมาณ 670 ล้านบาท เพิ่มขึ้นกว่าครึ่งปีแรกของปีที่ผ่านมา คิดเป็น 11.7% และมีต้นทุนเพิ่มขึ้น 2.9% ส่งผลให้มีกำไรสุทธิกว่า 80 ล้านบาท เพิ่มขึ้นกว่าครึ่งปีแรกของปีที่ผ่านมา คิดเป็น 151.1%
โดยสัดส่วนรายได้รวมมาจากการรักษาพยาบาลที่ 88% การบริการ 9% และอื่นๆ 3% โดยรายได้การรักษาพยาบาลมีรายได้ประมาณ 592 ล้านบาท เพิ่มขึ้นกว่าครึ่งปีแรกของปีที่ผ่านมา คิดเป็น 7.7% มาจากรายได้จากผู้ป่วยชำระเงินประมาณ 305 ล้านบาท เพิ่มขึ้นกว่าครึ่งปีแรกของปีที่ผ่านมา คิดเป็น 10.6% ซึ่งเป็นผลมาจากโครงการศูนย์ความเป็นเลิศทางการแพทย์ 5 ศูนย์ที่ผ่านมา มีผู้ใช้บริการส่วนนี้เพิ่มขึ้นกว่า 14.4% เป็นรายได้โตกว่า 34.8% และจากประกันสังคมมีรายได้ประมาณ 287 ล้านบาท เพิ่มขึ้นกว่าครึ่งปีแรกปีที่ผ่านมา คิดเป็น 4.8% และมีรายได้จากการบริการประมาณ 59 ล้านบาท เพิ่มขึ้นกว่าครึ่งปีแรกของปีที่ผ่านมา คิดเป็น 27.1%
 